แนวโน้มดัชนีเช้าลุ้นขึ้นต่อ
นักวิเคราะห์ฯคาดตลาดหุ้นไทยเช้านี้ยังมีโมเมนตัมขึ้นต่อ ช่วงนี้ยังเป็นเรื่องของ Fund Flow เป็นหลัก และหากต่างชาติผนึกกองทุนเข้ามาซื้อก็เชื่อว่าหุ้นมีลุ้นขึ้นต่อไปได้
19 ส.ค. 2553

นักวิเคราะห์ฯคาดตลาดหุ้นไทยเช้านี้ยังมีโมเมนตัมขึ้นต่อ ช่วงนี้ยังเป็นเรื่องของ Fund Flow เป็นหลัก และหากต่างชาติผนึกกองทุนเข้ามาซื้อก็เชื่อว่าหุ้นมีลุ้นขึ้นต่อไปได้ 
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้ยังมีโมเมนตัมที่จะขึ้นต่อ โดยขณะนี้ยังไม่มีปัจจัยใหม่เข้ามาเพิ่มเติม ช่วงนี้ยังคงเป็นเรื่องของ Fund Flow เป็นหลัก จากเมื่อวานนี้ค่าเงินบาทแข็งค่าไปถึง 31.60 บาท/ดอลลาร์ ทำให้ต่างชาติซื้อเข้ามาพันกว่าล้านบาท ส่วนกองทุนก็เริ่มกลับมาซื้อหลังจากที่ขายมาตลอด ซึ่งถ้า 2 กลุ่มนี้กลับมาซื้อในทิศทางเดียวกันก็เชื่อว่าผลักดันดัชนีหุ้นให้มีโอกาสขึ้นได้ต่อ           ส่วนตลาดหุ้นอื่นในภูมิภาคเอเชียเช้านี้เปิดมาทรง ๆ ตัวอยู่ในทั้งแดนบวก-ลบ ขณะที่ปัจจัยในประเทศหลังจากหมดช่วงการประกาศผลประกอบการของบริษัทจดทะเบียนไปแล้ว ตอนนี้ก็เป็นเรื่องของการจ่ายเงินปันผล แต่มองว่าคงไม่ได้มีอะไรมาก เพราะการจ่ายเงินปันผลมันจะมีการ dilute ในตัวมันเองอยู่แล้ว          พร้อมให้แนวรับ 867 จุด ส่วนแนวต้าน 880, 900 จุด